IS DIT NOU 'n PATROON WAT GEVORM WORD? | SAUK.co.za - Nuus.info
Iemand het gister 'n interessante opmerking gemaak wat 'n mens nogal aan die dink sit.
Die afgelope 5 dae was weer 'n bloedige orgie van plaasmoorde en slagting. Maar nie een transito-rooftog nie. En terwyl daar twee en drie weke gelede 'n hele vlaag van transito rooftogte was, was daar nie soveel plaasaanvalle nie. Hoekom is dit so?
Oor dit kan 'n mens maar bespiegel. Maar dit is inderdaad opvallend.
Ewe opvallend as 'n ander patroon wat oor die afgelope paar jare al vasgelê is.
In die aanloop tot 'n nasionale verkiesing is daar gewoonlik 'n skielike weghol met 'n proses wat 'n alternatief skep vir die konserwatiewe politieke partye se staatkundige en konstitusionele pogings om 'n nuwe bedeling te beding. En hierdie "merkwaardige maklike" uitweë loop dan net na die verkiesing dood. Dit is vir die kommunisties ingestelde magte van enorme belang om wantroue in die politiek te saai onder ons mense, en die maklikste is om kitsoplossings sonder enige substansie te propageer.
Deur sulke "wonderbaarlike werkbare oplossings" word mense weggelei van die korrekte en realisties werkbare prosesse sodat die steun vir laasgenoemde in die verkiesing minder is as wat dit behoort te wees en daar nog vier jaar se tyd gemors kan word. Dit word maklik bemark deur 'n argument van: "Die politici gee nie om nie, hulle wil net vir hulle eie sakke sorg. Kyk gou hier: Ons bied 'n veel makliker proses." Aan hierdie vorm van disinformasie en misleiding is ons al gewoond van lank voor 1994 af. Inderdaad is ons stem in 1994 juis deur so 'n belofteryke "maklike" proses erg verdeel en sit ons vandag nog basies net waar ons was.
Dit gaan ook dikwels gepaard met 'n opspraakwekkende hoogverraadverhoor minder as 'n jaar voor 'n verkiesing. Die verhoor van die Boeremagmanne begin in Mei 2003, net voor die verkiesing van 2004 toe die ANC op 69,7% steun gestaan het en begin agterkom het dat daar interne woelinge rondom die koppe van Thabo Mbeki en Jacob Zuma was. Enkele maande na daardie verkiesing verwyder Mbeki vir Zuma as adjunk-president en begin die stryd wat uiteindelik Mbeki se politieke ondergang beteken.
Dit gebeur 'n tweede keer toe die Mangaung Hoogverraadsaak begin in 2013, pas voor die 2014 verkiesing. Die ANC, onder Zuma, het 4% steun verloor, die EFF het ontstaan en daar was rede tot kommer oor die komende verkiesing. Die ou patroon herhaal dus weer. Propageer 'n kitsoplossing en volg op met 'n hoogverraadverhoor.
In albei gevalle is die "alternatiewe oplossing" deur die owerheid en die media vir maande verswyg terwyl dit geïnfiltreer is en toe, met 'n groot slag, oopgevlek is.
Op die vooraand van die 2019 verkiesing sit die ANC met enorme verdeeldheid, daar is internasionale omstredenheid oor Ramaphosa se planne en aanduidings dat steun gedaal het. Gaan daar weer 'n plan opgekook word, volgens die ou patroon, om enersyds die kiesers uit minderheidsgroepe weg te lok van die partye wat hulle belange verteenwoordig? En, gaan daar weer 'n skrikmaakverhoor wees?
Ons het rede om dit te verwag. Oor die afgelope maande word mense se koppe behoorlik deurmekaar gemaak met fantastiese planne oor 'n baie maklike alternatiewe uitweg om onder ANC bewind uit te kom deur dit sommer net aan te kondig en daar gaat ons. Sal ons dan verbaas wees as 'n splinternuwe "samesweringskomplot" in die tweede helfte van vanjaar oopgekrap word en met groot media-fanfare aangekondig word? Hoegenaamd nie. Die kenmerke is daar. Wilde beloftes en doodse stilswye van die owerheid en die media; – die infiltrasie wat alreeds plaasgevind het. En opvallend genoeg gesentreer rondom daardie begeerlike prys wat die ANC so graag in hulle hande wil hê: Die Wes-Kaap
Uiteindelik geld die stokou beginsel steeds: Wat te goed lyk om waar te wees, is gewoonlik te goed om waar te wees. Vra maar enigeen wat destyds die vrotmelkskandaal, Masterbond of 'n horde ander skemas tot groot verdriet deurgemaak het.
Daar kom 'n verkiesing aan. Dis 'n belangrike verkiesing waarin ons 'n duidelike politieke mandaat sal moet gee vir selfbeskikking. En dit gaan nie 'n maklike, pynlose, proses wees nie. Dit weet ons almal. Die organisasies wat ons dit probeer wysmaak lieg vir jou. En as daar gelieg word, is die kanse goed dat die ou plan klaar weer in werking gestel is.
Dis nie nou die tyd om kop te verloor en op loop te sit agter praatjies nie, want dan loop ons vir die soveelste maal oopoë in dieselfde strik in. Kom ons doen dit eerder op die regte manier, al is dit die moeiliker manier.